[{"text_idx": "#000001", "text": "Espainiako Auzitegi Konstituzionalak atzera bota du EAEko Udal Legearen atal bat, udalei euskara hutsez jarduteko aukera ematen ziena eta Eusko Legebiltzarrak onartutakoa. Euskaldunok pairatzen dugun mendekotasun eta bigarren mailako hiritar izatearen estatusa irauli eta menderatzaile gisa aurkezten gaitu Konstituzionalak. Euskaldunok ezin dugu euskaraz bizi eta lan egin, gure hizkuntza-eskubideak ez daude aintzat hartuta, baina, errealitate hori irauliz, gu ez-euskaldunen hizkuntza-eskubideen urratzaile garela diote."}, {"text_idx": "#000002", "text": "Epai hau ez da edonolako epaia. Azkenaldian euskararen aurka izaten ari diren epaien segidan jauzi kualitatibo larria dela salatu beharra dugu. Auzitegi Konstituzionalak eta Espainiako Estatuko legediak, oro har, euskal herritarroi eta euskal instituzioei euskaraz neurri batean egin ahal izateko aukera ematen digute, baldin eta euskaraz osoki eta normaltasunez bizi eta jardutera iristen ez bagara. Herri gisa pairatzen dugun zapalkuntzaren oinarrietako bat da hori. Epai honek argi erakusten du euskaldunok ezin dugula modu burujabean euskararen egoerak eta euskaldunon hizkuntza-eskubideek behar duten hizkuntza-politika egokia aplikatu; gure araubidea estatuen borondatearen menpekoa dela."}, {"text_idx": "#000003", "text": "LAB sindikatuak euskalgintzak zein gainontzeko eragile sozial eta sindikalok batera deituko ditugun erantzun ekimenetan parte hartzera dei egiten die euskal langileei eta euskal herritarrei, oro har. Horrekin batera, dei egiten dugu aspaldian euskararen eta euskaldunon hizkuntza-eskubideen aurka ezagutzen ari garen segidaren aurka, eta azken epai hau segida horretan azkena da oraingoz, Euskalgintzaren Kontseiluak azaroaren 4rako Bilbon deitu duen manifestaziora ere. Azaroaren 4ko manifestazioa euskal herritarrok euskaraz lan egin eta bizitzeko dugun desio irmoaren erakusle izan behar da."}, {"text_idx": "#000008", "text": "Ia berrogeita hamar eragile sozial eta sindikalek trantsizio ekosozialerako funtsezko ardatzak adostu eta elkarrekin nola sustatu nahi ditugun eztabaidatu dugu Su Txikien Itsasoa topaketan"}]